รัฐบาลไทย-ข่าวทำเนียบรัฐบาล-ข้าราชการและเจ้าหน้าที่สำนักนายกรัฐมนตรี เข้าเยี่ยมคารวะอำลา พล.อ.ประยุทธ์ จันทร์โอชา นายกรัฐมนตรี
วันพฤหัสบดีที่ 31 สิงหาคม 2566
31/08/2566
ข้าราชการและเจ้าหน้าที่สํานักนายกรัฐมนตรี เข้าเยี่ยมคารวะอําลา พล.อ.ประยุทธ์ จันทร์โอชา นายกรัฐมนตรี
ข้าราชการและเจ้าหน้าที่สํานักนายกรัฐมนตรี เข้าเยี่ยมคารวะอําลา พล.อ.ประยุทธ์ จันทร์โอชา นายกรัฐมนตรี
วันนี้ (31 สิงหาคม 2566) เวลา 13.00 น. ณ ห้องสีม่วง ตึกไทยคู่ฟ้า ทําเนียบรัฐบาล หัวหน้าส่วนราชการหน่วยงานสังกัดสํานักนายกรัฐมนตรี ที่ตั้งอยู่ภายในทําเนียบรัฐบาล ได้แก่ สํานักเลขาธิการนายกรัฐมนตรี สํานักงานปลัดสํานักนายกรัฐมนตรี สํานักเลขาธิการคณะรัฐมนตรี สภาความมั่นคงแห่งชาติ รวมทั้งหัวหน้าส่วนราชการต่าง ๆ สังกัดสํานักนายกรัฐมนตรี นําข้าราชการและเจ้าหน้าที่ เข้าเยี่ยมคารวะและอําลา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม โดยมี นายธนกร วังบุญคงชนะ รัฐมนตรีประจําสํานักนายกรัฐมนตรี นายพีระพันธุ์ สาลีรัฐวิภาค เลขาธิการนายกรัฐมนตรี คณะรองโฆษกประจําสํานักนายกรัฐมนตรี ตลอดจนข้าราชการการเมือง สํานักนายกรัฐมนตรี มาร่วมให้กําลังใจนายกรัฐมนตรีด้วย
เมื่อนายกรัฐมนตรีเดินลงบันไดจากชั้น 2 มาที่โถงตึกไทยคู่ฟ้า ข้าราชการและเจ้าหน้าที่ ได้ปรบมือเพื่อเป็นเกียรติแด่นายกรัฐมนตรี จากนั้น นายกรัฐมนตรีเข้าสู่ห้องสีม่วง รับชมวิดีทัศน์ประกอบบทเพลงพระราชนิพนธ์ความฝันอันสูงสุด โดย หัวหน้าส่วนราชการ ข้าราชการและเจ้าหน้าที่ ร่วมขับร้องเพลงเพลงพระราชนิพนธ์ความฝันอันสูงสุด มอบแด่นายกรัฐมนตรี เพื่อเป็นที่รําลึกถึงช่วงเวลา 9 ปี ของการบริหารราชการแผ่นดิน ด้วยปณิธานแห่งความฝันอันสูงสุด ซึ่งนายกรัฐมนตรีได้ร่วมขับร้องเพลง กับข้าราชการด้วยความซาบซึ้งและตื้นตัน ท่ามกลางข้าราชการหลายคนที่มีน้ําตาคลอ
จากนั้น นายพีระพันธุ์ สาลีรัฐวิภาค เลขาธิการนายกรัฐมนตรี กล่าวรายงาน แล้วนายกรัฐมนตรีรับมอบของที่ระลึกจากผู้บริหารหน่วยงานสังกัดสํานักนายกรัฐมนตรี ก่อนกล่าวมอบโอวาทว่า คงไม่ต้องกล่าวอะไรมาก เพราะเรารู้ใจกันอยู่แล้ว ทํางานด้วยกันมาถึง 9 ปีเต็ม อะไรก็ตามที่อาจทําให้พวกเราไม่สบายใจ ทําให้เราไม่พอใจ ขอบอกว่าไม่ได้เป็นสิ่งที่นายกฯ ตั้งใจอย่างนั้น นายกฯ ต้องการจะทําให้ทุกอย่างดีที่สุด ขอขอบคุณทุกคน ทุกหน่วยงาน ทั้งในส่วนหน่วยงานรัฐ รัฐวิสาหกิจ และในส่วนของทําเนียบรัฐบาล ซึ่งเป็นหน่วยงานที่จะต้องมีความเข้มแข็งต่อไป เพื่อให้ประเทศชาติเดินหน้าไปอย่างปลอดภัยในทุกมิติ ขอฝากกับทุกคน ใครจะมาใครจะไป แต่หน่วยงานต้องอยู่ให้ได้ รักษาเกียรติและศักดิ์ศรีของพวกเราทุกคน โดยเฉพาะอย่างยิ่งของตนเองและครอบครัว อย่าทําอะไรที่ทําให้เกิดความเดือดร้อน ให้ทําในสิ่งที่ถูกต้อง เป็นระเบียบ ทําตามกฎหมาย โดยหวังว่าทุกอย่างจะเดินหน้าไปด้วยความเรียบร้อย ขอให้ทุกคนมีความสุขความเจริญ ประสบความสําเร็จทุกประการ ขออํานาจคุณพระศรีรัตนตรัย สิ่งศักดิ์สิทธิ์ทั้งหลาย เดชะพระบารมีอันแผ่ไพศาลแห่งองค์พระบาทสมเด็จพระเจ้าอยู่หัว สมเด็จพระนางเจ้าฯ พระบรมราชินี โปรดดลบันดาลประทานพรให้ทุกคนและครอบครัว ประสบแต่ความสุขความเจริญ มีความก้าวหน้าสืบไป
หลังกล่าวมอบโอวาท นายกรัฐมนตรีนําร้องเพลง “คําสัญญา” จบแล้ว นายกรัฐมนตรีเดินทักทายและถ่ายภาพร่วมกับหัวหน้าส่วนราชการ ข้าราชการและเจ้าหน้าที่ ภายในห้องสีม่วงอย่างทั่วถึง แล้วนายกรัฐมนตรีเดินออกมารับดอกไม้ ทักทาย ถ่ายภาพกับข้าราชการ เจ้าหน้าที่ของทําเนียบรัฐบาล และสื่อมวลชน ที่มารออําลานายกรัฐมนตรีภายในบริเวณห้องโถง และด้านหน้าตึกไทยคู่ฟ้าอย่างใกล้ชิด ซึ่งบรรยากาศเป็นไปอย่างอบอุ่นและซาบซึ้งใจ
ต่อจากนั้น นายกรัฐมนตรีได้เดินมาบริเวณสนามหญ้าหน้าตึกไทยคู่ฟ้า เพื่อพบกับประชาชนที่เป็นแฟนคลับ โดยมีแฟนคลับถือป้าย “รักลุงตู่” “เชียร์ลุงตู่” ส่งเสียงให้กําลังใจ และถ่ายรูปกับนายกรัฐมนตรีอย่างใกล้ชิด จากนั้น นายกรัฐมนตรีได้เดินทางออกจากทําเนียบรัฐบาลในเวลา 14.00 น. เพื่อเดินทางไปสักการะสิ่งศักดิ์สิทธิ์ที่บ้านพิษณุโลก แล้วเดินทางกลับบ้านพัก